**אסתר ז-דניאל א: 'ותכתוב אסתר' - מה גרם לסיפור פורים להיזכר?**

**דף למנחה**

לאורך המגילה שזור מעשה הכתיבה כבורא עולמות, כקובע גורלות, כמצווה להחיות או להמית. הוא בא לידי ביטוי באיגרות, בספרים, בהודעות ובמזכרי דת. מתבקשת ההקבלה ל'כתיבת ספר החיים' במוצאי הכי-פורים.

כשאנו בוחנים את החלק השני של מגילת אסתר, אנו מבינים שהמהפך נעשה על ידי בני אדם ולא באמצעות התערבות אלוהית רחוקה. את הנס ואת שינוי הפור עשו בני האדם במו ידיהם.

בפרק ט אסתר מבינה שכדי שהדברים שהתרחשו יקבלו תוקף, יש להעלות אותם על הכתב. ראשית, היא מבקשת מאחשוורוש לכתוב איגרת חדשה במקום האיגרת של המן. בהמשך וכדי לסגור את המעגל, היא מוזכרת ככותבת הדברים.

בדף זה ננסה להתעכב על הסיבות ליצירת השינוי ועל הפעולות הנדרשות כדי לשמר, לזכור, לנצור ולקיים את הנס.

הדף מתמקד בשלושה רכיבים בשאלת שימור הזיכרון.

בחלק הראשון נעסוק בעצם מעשה הכתיבה: מי כותב את ההיסטוריה? מה נכתב ומה נעלם מהכתיבה ההיסטורית. מומלץ לנהל דיון משווה עם הלומדים ולהשוות בין מקרה פורים למקרים היסטוריים נוספים: מה גורם לסיטואציות להיכנס לדפי ההיסטוריה ולהיזכר לאורך השנים, ומה נדחק הצידה? מדוע מייחסים חשיבות כה גדולה למעשה הכתיבה ובאיזו מידה תורמת הכתיבה לשינוי הגורלות. השוו למופעים נוספים של כתיבה ביהדות, למשל ה'כתיבה' בספר החיים בראש השנה והחתימה ביום הכיפורים.

בחלק השני נעסוק במנהגי החג, שמשרתים את הנרטיב של היפוך הפור, ולכן מתחילים מעצב (תענית) ועוברים לשמחה. נפתח בנושא התענית והצום. תענית אסתר מפתיעה במובן מה, מכיוון שראשיתה בתענית למען ביטול הגזירה, ומאחר שהגזירה בוטלה – מה הצורך בשימור התענית? אם נשתמש בפרפראזה על השיר הידוע, רגע לפני עלות השחר, החושך כבד יותר. כך גם רגע לפני המשתה והחגיגות, אנו מצווים בצום ובתענית. האם הדרך היחידה להדגיש את שמחת הניצחון היא במעבר דרך הרגעים הצרים והכואבים? כאן המקום להשוות למעבר מיום הזיכרון ליום העצמאות ולדבר על היתרונות והחסרונות בחיבור בין שני הימים.

חשבו עם הלומדים על המשמעויות השונות ליום תענית אסתר:

* בתלמוד הבבלי, במסכת מגילה (ז, ע"א) מסופר שאסתר דרשה מחכמים להיזכר לנצח: 'קבעוני לדורות' וביקשה להציב עצמה כמודל חיקוי 'להציל נפשות מישראל' (ספרה של עליזה לביא, מנהג נשים, עמ' 298-299). בכך היא הופכת למודל לחיקוי לאנוסות ספרד שראו במלכה היהודייה שהסתירה את מוצאה כסמל לדוגמה ומופת בעת שנדרשו לשמור בסתר את מוצאן ויהדותן בתקופת ימי הביניים והאינקוויזיציה הספרדית. החשוב בעבורן היה צום תענית אסתר.
* יום העגונה הבינלאומי נקבע ליום תענית אסתר. חשבו יחד עם הלומדים על הבחירה בתאריך זה. (https://www.facebook.com/icar.coalition/)

בחלק האחרון נעסוק במנהגי השמחה של חג הפורים. ראוי להתעכב על מקורות השמחה. חז"ל הרחיבו את שמחת הפורים לכל החודש וציינו כי "משנכנס אדר – מרבין בשמחה".

אני מוצאת לנכון לערוך הקבלה בין האופן שבו מנוסחת הברכה השביעית בטקס החופה היהודי לבין מצוות השמחה בפורים, דרך הכפלה בצמדים: 'ליהודים היתה: אורה ושמחה, ששון ויקר', והתיאור: 'והעיר שושן צהלה ושמחה'.

בברכה השביעית של טקס החופה אנחנו מגיעים לשיא – ויש גם הכפלת השמחה, המוזכרת פעמיים ומודגשת בצמדים: 'אהבה ואחווה'. אם הברכה השביעית בטקס החופה היהודי נאמרת אחרי שהזוג נשוי, אך היא מהווה את פסגת השאיפות, גם בפורים – 'ליהודים היתה אורה ושמחה'. הטקסט נכתב אחרי שהפור התהפך והשתנה והשמחה כפולה: פעם אחת היא מציינת את ההישג ופעם אחת היא חוגגת אותו.

שאלות נוספות שכדאי לחדד ולהתעכב עליהן:

* מה אין במגילה? (מגילה מלשון 'גילוי', אסתר מלשון 'הסתרה') אין אלוהים, בית מקדש, וסיפור הגאולה בה הוא כולו פרי עבודת בני האדם. ובכל זאת, המוטיבים בו הם מוטיבים של ניצחון, של היפוך, של שינוי הגורל. מדוע?
* יש המשווים בין פורים ליום הכיפורים, כי בשניהם נופל הפור. מה עולה מתוך השוואה זו?
* בחגים רבים, מנהגי החג התווספו במרוצת השנים ואילו במגילת אסתר, נקבעים באופן מפורש מנהגי החג, בהם מתנות לאביונים ומשלוח מנות איש לרעהו. מדוע מוצאים לנכון להעלות את הדברים על הכתב, כחלק מתוך המגילה? חשבו על מנהגי החג שלא מופיעים במגילה (תחפושות, מצעדי 'עדלאידע', השתכרות 'עד דלא ידע בין ארור המן לברוך מרדכי', אוזני המן ועוד) – אילו מנהגים דומיננטיים יותר? מה לדעתכם הגורמים ש'עזרו' לסיפור מגילת אסתר להשתמר ולהיזכר? האם אלו המנהגים, עצם כתיבת המגילה, או משהו אחר?